একের পর এক রেকর্ড কলকাতা মেট্রোর, একদিনেই ৯.৮২ লক্ষ যাত্রী

কলকাতা: আজ মহাষষ্ঠী, মহালয়ের পর থেকে উৎসবে গা ভাসিয়েছে আপামর বাঙালি। ভিড় ঠেলে শহরের একপ্রান্ত থেকে প্রান্তে যেতে মুশকিল আসান মেট্রো। পুজোতে একের পর এক রেকর্ড করেই চলেছে কলকাতা মেট্রো (Kolkata Metro)। পঞ্চমীতেই ৯.৮২ লক্ষ যাত্রী সামলেছে শহরের লাইফলাইন। আর এটাই কলকাতা মেট্রোর যাত্রী বহন করার রেকর্ড বলে জানা গিয়েছে। এর আগে গত বছর ষষ্ঠীতে ৯.৬১ লক্ষ মানুষ একদিনে মেট্রো চড়েছিল। আর পঞ্চমীতে চড়েছিলেন ৯.৪৫ লক্ষ। আর এ বারের পঞ্চমীতে (Metro New Record Panchami) সেই সব রেকর্ড ভেঙে গেল।

চতুর্থী থেকেই কলকাতায় ঠাকুর দেখার ভিড়। উত্তর, দক্ষিণ, মধ্য কলকাতার পুজো প্যান্ডেলগুলিতে রাতভর লম্বা লাইন দেখা গিয়েছে। গত কয়েক দিন ধরে হাওয়া অফিসের পূর্বাভাস ভয় ধরিয়েছে উৎসবমুখর বাঙালির মনে। বৃষ্টিতে যদি পুজো মাটি হয়? তাই আগেভাগেই ঠাকুর দেখে নিচ্ছেন সকলে। মেট্রো কর্তৃপক্ষের তরফে জানান হয়েছে, ২৭ সেপ্টেম্বর ব্লু লাইন মেট্রোতে ৭.৪৩ মানুষ চড়েছেন। আর গ্রিন লাইনে চেপেছেন ২.২১ লক্ষ মানুষ। গত ২ দিনে প্রায় ১৮.৬৪ লক্ষ যাত্রী মেট্রোয় যাতায়াত করেছেন। পঞ্চমীতে এই রেকর্ড ভিড় হয়েছে ঠিকই। তবে পুজো এখনও বাকি। সামনের দিনগুলিতে আরও ভিড় বাড়তে পারে। হতে পারে নতুন নতুন রেকর্ড বলে মনে করছেন বিশেষজ্ঞরা। আর মেট্রোর তথ্য বলছে, ১.০৫ লক্ষ যাত্রী মোবাইল কিউআর-এ টিকিট কেটেছে। আর এটাই বিরাট সাফল্য বলে মনে করছেন মেট্রো কর্তৃপক্ষ। আরও একবার প্রমাণ করল যে কলকাতার লাইফলাইন হিসাবে মেট্রোর কোনও বিকল্প নেই।

আরও পড়ুন:ষষ্ঠীর দিন কি বৃষ্টি হবে? কী বলছে হাওয়া অফিস

অন্য খবর দেখুন